b'\n_START_ARTICLE_\n\xc4\x8ceslovas Chmielevskis\n_START_PARAGRAPH_\n\xc4\x8ceslovas Chmielevskis (1867 m. liepos 20 d. Tiumen\xc4\x97je \xe2\x80\x93 1921 m. gegu\xc5\xbe\xc4\x97s 25 d. Panev\xc4\x97\xc5\xbeyje. Palaidotas Panev\xc4\x97\xc5\xbeio senosiose kapin\xc4\x97se) \xe2\x80\x93 Lietuvos geologas, paleontologas, hidrografas.\n_START_SECTION_\nBiografija\n_START_PARAGRAPH_\nKil\xc4\x99s i\xc5\xa1 \xc5\xbdemaitijos bajor\xc5\xb3, po 1863 m. sukilimo i\xc5\xa1tremt\xc5\xb3 \xc4\xaf Sibir\xc4\x85. Nuo 1877 m., t\xc4\x97vams gr\xc4\xaf\xc5\xbeus \xc4\xaf Lietuv\xc4\x85, mok\xc4\x97si Panev\xc4\x97\xc5\xbeio realin\xc4\x97je mokykloje. J\xc4\x85 baig\xc4\x99s, 1890\xe2\x80\x931895 m. mok\xc4\x97si Rygos politechnikos institute. 1897\xe2\x80\x931900 m. Karaliau\xc4\x8diaus universitete studijavo geologij\xc4\x85. \xc4\x8cia vokie\xc4\x8di\xc5\xb3 kalba i\xc5\xa1spausdintas pirmasis jo mokslinis darbas \xe2\x80\x9eKauno gubernijos ir Ryt\xc5\xb3 bei Vakar\xc5\xb3 Pr\xc5\xabsijos vir\xc5\xa1utini\xc5\xb3 sil\xc5\xabrini\xc5\xb3 sluoksni\xc5\xb3 leperditia\xe2\x80\x9c (Die Leperditien der obersilurischen Geschiebe Kowno und der Provinzes Ost - und Westpreussen, i\xc5\xa1sp. 1900 m.). \xc5\xa0\xc4\xaf v\xc4\x97\xc5\xbeiagyv\xc4\xaf F. \xc5\xa0midtas pavadino lot. Leperditia chmielevskii._NEWLINE_Baig\xc4\x99s mokslus, 1900 m. gr\xc4\xaf\xc5\xbeo \xc4\xaf Panev\xc4\x97\xc5\xbe\xc4\xaf, tyrin\xc4\x97jo Lietuvos gamt\xc4\x85, ypa\xc4\x8d dom\xc4\x97josi paleontologiniais radiniais \xe2\x80\x93 suakmen\xc4\x97jusi\xc5\xb3 organizm\xc5\xb3 liekanomis. Daug tyrin\xc4\x97jim\xc5\xb3 atlikta Ventos sl\xc4\x97nyje ties Papile, kur buvo gausu fosilij\xc5\xb3. Buvo aistringas kolekcionierius \xe2\x80\x93 rinko geologines kolekcijas, kurios v\xc4\x97liau pateko \xc4\xaf Karaliau\xc4\x8diaus gamtos muziej\xc5\xb3, Miuncheno, Tiubingeno, Peterburgo universitetus. Jo kolekcijos rinkiniais naudojosi \xc4\xaf\xc5\xbeym\xc5\xabs vokie\xc4\x8di\xc5\xb3 paleontologai \xe2\x80\x93 K. Bodenas, F. Krenkelis, para\xc5\xa1\xc4\x99 monografijas apie Papil\xc4\x97s juros sistemos fosilijas. Rus\xc5\xb3 mokslininkai V. Vecelis, V. Riabininas ir R. Brinkmanas naudojosi \xc4\x8c. Chmielevskio kolekcijomis paleontologiniams bei stratigrafiniams tyrin\xc4\x97jimams. Rinkiniais pasinaudojo ir jo mokinys Juozas Dalinkevi\xc4\x8dius, 1935 m. paskelb\xc4\x99s straipsn\xc4\xaf \xe2\x80\x9ePapil\xc4\x97s juros profilio ir tektonikos klausimu\xe2\x80\x9c. Antrojo pasaulinio karo metu beveik visos kolekcijos \xc5\xbeuvo._NEWLINE_Tyrin\xc4\x97jo Lietuvos hidrografij\xc4\x85 ir 1907 m. i\xc5\xa1spausdino darb\xc4\x85 \xe2\x80\x9eBasein Venty\xe2\x80\x9c. Su Dorpato universiteto profesoriumi K. D. Dosu atliko mokslin\xc4\x99 kelion\xc4\x99 po \xc5\xa0iaur\xc4\x97s Lietuv\xc4\x85, kurios metu buvo konstatuota ir 1909 m. apra\xc5\xa1yta galini\xc5\xb3 moren\xc5\xb3 grandin\xc4\x97._NEWLINE_Kita jo bandym\xc5\xb3 sritis buvo lamelibranchiat\xc5\xb3 klas\xc4\x97s moliuskai. J\xc5\xb3 tyrimui ir bandymams Chmielevski\xc5\xb3 namuose \xc4\xafkurta speciali biologin\xc4\x97 stotis. Bandymai pasisek\xc4\x97 \xe2\x80\x93 pavyko u\xc5\xbeauginti nat\xc5\xabralius perlus. Rezultatai buvo paskelbti pasaulio moksliniuose \xc5\xbeurnaluose \xe2\x80\x9eOkolnyk rybacki\xe2\x80\x9c ir \xe2\x80\x9eDeutsche Fischerei Zeitung\xe2\x80\x9c. Prasid\xc4\x97jus pirmajam pasauliniam karui su \xc5\xa1eima i\xc5\xa1vyko \xc4\xaf Maskv\xc4\x85, v\xc4\x97liau \xc4\xaf Ural\xc4\x85. \xc4\x8cia taip pat pasirei\xc5\xa1k\xc4\x97 kaip aistringas kolekcionierius: rinko geologines kolekcijas, kurias paliko vietos muziejams. 1921 m. gr\xc4\xaf\xc5\xbeo \xc4\xaf Lietuv\xc4\x85, bet kelyje susirgo ir atva\xc5\xbeiav\xc4\x99s \xc4\xaf Panev\xc4\x97\xc5\xbe\xc4\xaf mir\xc4\x97.'